ସମ୍ବଲପୁର : ଆସନ୍ତାକାଲିଠୁ ଖୋଲିବ ମା' ସମଲେଶ୍ବରୀଙ୍କ ମନ୍ଦିର। ଏହା ସହ ଆସନ୍ତାକାଲି ଠାରୁ ଜିଲ୍ଲାର ସମସ୍ତ ଧର୍ମାନୁଷ୍ଠାନ ଖୋଲିବା ପାଇଁ ମଧ୍ୟ ନିଷ୍ପତ୍ତି ନିଆଯାଇଛି। ପ୍ରଥମ 5 ଦିନ ସ୍ଥାନୀୟ ଲୋକଙ୍କୁ ଦର୍ଶନ ପାଇଁ ପ୍ରାଥମିକତା ଦିଆଯାଇଛି। ଏହାପରେ 8 ତାରିଖ ଠାରୁ ସମସ୍ତ ଭକ୍ତଙ୍କୁ ମା'ଙ୍କ ଦର୍ଶନ ପାଇଁ ଅନୁମତି ମିଳିବ। କୋଭିଡ ଗାଇଡଲାଇନ୍ ମାନି ସମସ୍ତ ଭକ୍ତ ଦର୍ଶନ କରିବେ। ଏନେଇ ସମ୍ବଲପୁର ଜିଲ୍ଲାପାଳ ସୂଚନା ଦେଇଛନ୍ତି।
ସୂଚନାନୁଯାୟୀ, ସମ୍ବଲପୁର ଜିଲ୍ଲାରେ ସମସ୍ତ ଧର୍ମାନୁଷ୍ଠାନ ଖୋଲିବା ପାଇଁ ଜିଲ୍ଲାପାଳଙ୍କ କାର୍ଯ୍ୟାଳୟରେ ଏସଏମସି କମିଶନର ଅନିରୁଦ୍ଧ ପ୍ରଧାନଙ୍କ ଅଧ୍ୟକ୍ଷତାରେ ଏକ ବୈଠକ ଅନୁଷ୍ଠିତ ହୋଇଥିଲା। ଏହି ବୈଠକରେ ବିଭିନ୍ନ ଧର୍ମାନୁଷ୍ଠାନର ସଦସ୍ୟ ଉପସ୍ଥିତ ଥିଲେ। ଆସନ୍ତା ଜାନୁଆରୀ ୩ ରେ ସମଲେଶ୍ବରୀ ମନ୍ଦିର ସମେତ ସମ୍ବଲପୁରର ବିଭିନ୍ନ ଧର୍ମାନୁଷ୍ଠାନ ଖୋଲିବା ପାଇଁ ନିଷ୍ପତ୍ତି ନିଆଯାଇଛି। ତେବେ ପ୍ରଥମ ୫ ଦିନ ସମ୍ବଲପୁରୀବାସୀଙ୍କୁ ମା' ସମଲେଇଙ୍କ ଦର୍ଶନର ସୁଯୋଗ ଦିଆଯିବ। କୋଭିଡ କଟକଣା ମଧ୍ୟରେ କିଭଳି ଧର୍ମାନୁଷ୍ଠାନ ଗୁଡ଼ିକରେ ଶ୍ରଦ୍ଧାଳୁ ଦର୍ଶନର ସୁଯୋଗ ପାଇବେ ସେନେଇ ଏସଓପି ପ୍ରସ୍ତୁତ କରାଯାଇଛି । ଅପର ପକ୍ଷରେ ମନ୍ଦିର ଖୋଲିବା ନିଷ୍ପତ୍ତି ପରେ ସମଲେଶ୍ବରୀ ଓ ଘଣ୍ଟେଶ୍ବରୀ ମନ୍ଦିରକୁ ଭକ୍ତଙ୍କ ସୁଅ ଛୁଟିବ ବୋଲି ଅନୁମାନ କରାଯାଉଛି। କରୋନା ପାଇଁ ଦୀର୍ଘ ନଅ ମାସ ହେବ ସମସ୍ତ ଧର୍ମାନୁଷ୍ଠାନରେ ସାଧାରଣ ଦର୍ଶନ ବନ୍ଦ ଥିଲା। ଏବେ ସ୍ଥିତି ସ୍ବାଭାବିକ ହେବା ପରେ ଧୀରେଧୀରେ ସମସ୍ତ ଧର୍ମାନୁଷ୍ଠାନ ଖୋଲାଯାଉଛି।
